IBN/N Aktienkurs und Chart — BMV:IBN/N — TradingView
IBN/N folgen Verfolgt IBN/N IBN/N nicht mehr folgen Drama ook treffend in Engels | Netwerk24
Drama ook treffend in Engels
Deur Jeanelle Greyling 25 Julie 2018 10:15
’n Mens wonder hoe Reza de Wet se boeiende Diepe grond suksesvol in Engels uitgevoer kan word.
De Wet se stem in dié toneelstuk is te duidelik Afrikaans.
Van links is Zak Hendrikz, Mpho Osei-Tutu, Liezl de Kock en Olive Strachan in African Gothic. Foto: Jan Potgieter
Die sielkundige riller herinner jou te veel aan die randfigure onder die Afrikaanssprekendes wat vir ons taalgroep ’n slegte naam gee.
Die Universiteit van Johannesburg se departement kuns en kultuur vang die Afrikaansheid van die drama egter perfek vas in African Gothic, wat tans in die Fringe van die Joburg-teater op die planke is.
Nie net versinnebeeld die stel ’n tipiese konserwatiewe Afrikaner-plaashuis nie, maar die hoofkarakters, Sussie (Liezl de Kock) en Frikkie Cilliers (Zak Hendrikz), se Engelse aksente is soos dié van Afrikaanssprekendes wat met moeite probeer om Engels te praat.
Dié boetie en sussie woon op ’n afgesonderde plaas wat sedert hul ouers se raaiselagtige dood agteruitgaan.
“Geen herstelwerk is gedoen sedert die skielike dood van ons ouers nie . . . Soms voel dit soos gister en ander kere soos lank terug,” sê Frikkie op ’n keer aan mnr. Grove (Mpho Osei-Tutu), die prokureur wat hul oorlede tannie se boedel behartig.
Die bloedskande tussen dié twee volwassenes is van die begin af duidelik, so ook hul onvolwassenheid.
Zak Hendrikz en Liezl de Kock as Frikkie en Sussie Cilliers.
Dié twee slaap heel dag lank en speel deurnag, terwyl Alina (Olive Strachan) deurlopend vir hulle kos en koffie aandra. Tussendeur grou die twee nog gate ook, op soek na die riviere wat Frikkie die heeltyd hoor.
Mnr. Grove, wat inderwaarheid die enigste redelike mens in die drama is, bied ’n bedreiging vir die ander karakters se afgesonderde, verwronge voortbestaan.
“Julle het alle bande met die realiteit verloor,” sê mnr. Grove op ’n kol.
Waar dit aanvanklik lyk of die drama ’n middelvinger wys na die kerk en die Afrikaner wat die jeug afbreek, weet die gehoorlid naderhand nie meer wat om te glo nie.
Dit voel eerder soos ’n nagmerrie wat jy nie wíl glo nie.
Olive Strachan, Mpho Osei-Tutu en Zak Hendrikz.
Die toneelgeselskap vertolk die rolle in dié riller uitstekend en ’n mens vind dat hul toneelspel én die vreesaanjaende agtergrondmusiek jou deu­rentyd ongemaklik laat voel.
Aangesien African Gothic baie naaktheid bevat, is dit raadsaam om nie jonger kinders saam met jou na die opvoering te neem nie.
Meer oor: Engels | Toneelspel
Diepe Grond-fliek maak skoonskip op feeste
UV-drama op soek na verlosser
Afrika het ’n rykdom aan fliekstories
Tories wil May uitskop oor Brexit